Tæt dis, ja for at være helt præcis tåge prægede dagens første timer. Vi var ellers lige ved at tro at det klarede op ved ½8-tiden, hvor solen kom igennem en kort stund, men så lukkede det hele til igen. Terje var ellers parat til at tage på total med madpakke og alting! Men dét måtte aflyses. Først ved 10-tiden begyndte det for alvor at klare, og fra middag blev det en rigtig smuk dag med masser af sol – godt nok stadig filtreret gennem en diset himmel, men lun og lækker – sjældent oktobervejr! Vindretningen hele døgnet forresten østlig, og ret svag.
Ja, da vi ikke kunne komme på total måtte vi jo finde på noget andet at foretage os.
Albert ringmærkede som sædvanligt i haven, hvor den største begivenhed var, at han missede en Skovskade, som næsten røg i nettet. Der var også Skovsneppe i havekrattet, efterårets første – men den var slet ikke i nærheden af nettene. Det havde ellers været et par fine fangster. I stedet blev det kun til en Jernspurv og en Sangdrossel.
Undertegnede var hos tandlægen for gud ved hvilken gang for at få lavet en rodbehandling – muntert siger jeg jer!
Sune og Terje var på Bulbjerg, animeret af hitrygter og vejret, der bestemt også får en til at tænke i de baner. Der var dog ikke mange fugle, kun vimsede en lille flok Sortmejser rundt derude. Til gengæld fangede de en stor portion svampe – den flotte og velsmagende stor parasolhat. Og så gjorde de en spændende observation i nordvesthjørnet af Lund – en flok på 8 af “vores” Skægmejser i “højflugt” på vej mod Bulbjerg – og Skagen, og en ringaflæsning???!…
Om eftermiddagen tog Albert og undertegnede på Bygholmengen, for at få kortlagt rørslåningen fra i sommers. Vi startede med at gå ud til Krap og hochstand’en, og derfra skiltes vi – Albert tog de sydligste parceller og jeg parcellerne op til nord for halvkanalen. Det er faktisk et pænt stykke, der er blevet lagt ned!, mellem en tredjedel og en fjerdedel af hele Engen. Det bliver spændende at sammenligne kortet med kommende års ynglefugletællinger! Vi sluttede af med turen op ad Ør. Landkanal – jomfrutur for den nye dyt. Den er bare meget bedre affjedret end den gamle, en drøm at køre i på de bumlede grusveje! Anledningen var nu især, at Albert havde sin prøvetagnings-ramme liggende på diget – den er for tung og uhåndterlig at transportere hjem på knallert. Der var selvfølgelig også fugle at se på Engen. Mens vi gik derude så vi Vandrefalken (ad.) på ret tæt hold, samt en Blå Kærhøg og en Fjeldvåge – efterårets første. Og ikke nok med det – på vej op ad landkanalen fulgtes vi med en Duehøg – den samme, som jeg har set derovre to gange før. Nu så vi den så godt, at den kan bestemmes til en imm. – når den sidder ser den helt brun ud, men i flugten afslører den en flot blå ryg. En fed fugl, og sjældent at se den så godt – vi havde den foran os hele vejen op. De 7 Traner var her selvfølgelig også endnu.
Ved Krap mødtes vi iøvrigt med Sune og Terje, som sad på broen og talte dykænder til overnatning. Det blev ikke til ret mange; selvom de sad der til det blev mørkt, kom kun 240 TopSkalleslugere ind til Selbjerg. De trak ind i løbet af en kort periode, hvor trækket var ret intensivt, så man kunne have forventet et stort tal, men det ebbede hurtigt ud igen. Senere trak de 150 af den retur fra Selbjerg til Glombak!
Efter fælles svampemiddag tog hele stationen til fjernsyns-fodboldlandskamp (DK-Østrig), som blev indtaget omme hos undertegnede – Bjarne har taget sig den ubeskrivelige frækhed at fjerne sit fjernsyn i Stenhuset. Til alles glæde var det os, der vandt – bjergbønderne blev jordet 3-0!
Forfatter adminUdgivet 9. oktober 1991 1. august 2016 Kategorier Bulbjerg/Lild-området, Vejlernes feltstationTags blå kærhøg, bygholmengen, duehøg, fjeldvåge, jernspurv, lund fjord, ringmærkning, sangdrossel, skægmejse, skovskade, skovsneppe, sortmejse, stor parasolhat, svampe, toppet skallesluger, trane, vandrefalk
Fra feltstationens dagbog – 3. oktober 1991
Flere af stationens beboere havde af en eller anden uforklarlig grund siddet vågen den ganske nat, og da de kunne se det ville blive en fin morgen, sluttede de af med et par timers ophold i Han Vejle inden de gik i seng. Det drejer sig om Sune og Terje. Albert stødte til senere, nåede lige derop som de var ved at lukke!… De nåede at have nettene åbne i 2½ timer inden vejret blev for vådt, i den tid fangede de 17 fugle, siger og skriver sytten! -Ja, det er jo til at overse, men det er vel ikke helt overraskende, at der ikke er så mange fugle i rørene længere. De fangede fugle var 2 Gærdesmutter, 1 Jernspurv, 1 Munk, 4 Rørsangere, 3 Blåmejser, 1 Gulspurv og 5 Rørspurve. Skægmejser fangede de ingen af, kun hørtes nogle få stykker i baggrunden. Men der var da så til gengæld andre fugle at kigge på: 2 ”whau’ende” (som Terje kalder det) Rørdrummer fløj rundt, og der var stadig vadefugle på lavvandet; 120 Viber, 5 Hvidklirer, 14 Sorte og 20 Almindelige Ryler. Og luften fyldtes af spurvefugle på træk, bl.a. 140 Bogfinker (med 3 Kvækere), 1 Misteldrossel, 6 Hvide Vipstjerter og 160 Engpibere.
SÅ blev der sovet, og efterhånden som folk dukkede op til overfladen kom også lidt papirnus af vejen, med en smøg i kæften og en kop kaffe indenfor rækkevidde…
Albert var flyttemand for Bjarne, de var i Midtjylland et eller andet sted og hente en brændeovn.
Eneste obs. udover dem fra Han-morgenen var 40 Landsvaler her fra Lynge.
Forfatter adminUdgivet 3. oktober 1991 1. august 2016 Kategorier Vejlernes feltstationTags almindelig ryle, blåmejse, bogfinke, engpiber, gærdesmutte, gulspurv, han vejle, hvid vipstjert, hvidklire, jernspurv, kvækerfinke, landsvale, lynge, misteldrossel, munk, ringmærkning, rørdrum, rørsanger, rørspurv, skægmejse, sortklire, vibe
Fra feltstationens dagbog – 15. april 1991
Jeg startede dagen med SELBJERGtaxen, som blev gået fra kl. 6:30 til 9:00, ca. I starten var det stadigt stille, men det blæste meget hurtigt op, så det var ikke den største fornøjelsestur. Der var ikke megen gang i hverken Rørspurve eller Rørdrummer (fik dog kortlagt to fugle mellem Krap og Finns Krat – dét er nyt), mest dominerende fugl var som sidst Grågåsen, som jeg måtte opgive at holde styr på. De skingrer fuldstændig vanvittigt rundt derude i rørskoven og laver larm! 4 Skægmejser på Selbjergsiden blev det dog til.
Terje ankom midt på formiddagen på cykel, stridende sig imod vestenkulingen…
Ellers blev dagen mest brugt på dagsrapporter/andet papir og opsamling af hængepartier – til sidstnævnte hører, at vi fik bestilt en ny slidske til at køre knallerter op på bilen på, og fik udskiftet den ødelagte hængelås på vandstandsautografen ved Lund.
Forfatter adminUdgivet 15. april 1991 12. september 2016 Kategorier Vejlernes feltstationTags grågås, rørdrum, rørspurv, selbjergtax, skægmejse
Fra feltstationens dagbog – 12. april 1991
Sydøstenvind af styrke op til 3-4, altså ret blæsende, men varmt – så faktisk var det kun behageligt, idet vinden holdt varmeflimmeret væk. I læ var det skjorteærme-sommervejr! Temp.’en nåede helt op på 19 grader.
Det var Terjes tur til østruten, JP’s til vest, og det var jo en herlig dag at være ude og tælle fugle på – så kan man li’ sit arbejde!!
Samtidigt blev Bulbjerg dækket ved Røjles, Bertels, Fruelunds og Frimers forenede anstrengelser, og for at starte med dét, så var det en fin dag derude, ikke med de store tal (Musvåge 7, Fjeldvåge 14, Spurvehøg 13, Blå Kærhøg 3 trk., 1 rst., Tårnfalk 6 og Dværgfalk 1) men så med lidt ekstra krydderier i form af 3 Landsvaler, 3 Mallemukker (inde og sidde! – første i år) og endelig en flot Sort Glente!
Her i Vejlerne også lidt rovfuglebevægelse, nemlig en målbevidst nordøsttrækkende Fiskeørn ved Lønnerup (fik 1000’er af fugle på vingerne!), og ved Lund rastede en Fjeldvåge – ellers ikke det vilde på rovfuglefronten, bl.a. kunne vi næsten ikke finde en ærlig Musvåge idag.
Én af mine første fugleobs. på vestruten var en Løvsangers dejlige sang, som lød fra skrænten ved Høbjerget – pænt tidligt, og et hyggeligt genhør. Dagens andre nye årsarter var Svaleklire, som Terje fandt hele 3 af, og Splitterne (2 skrigende over Sydøsthjørnet, Arup) – ingen af dem kan siges at være specielt tidlige.
Men ellers må jeg jo hellere tage arterne fra en ende af, i nogenlunde systematisk rækkefølge, for at komme rimeligt igennem total-gennemgangen. Sorthalset Lappedykker var ankommet med et par til Glombak, og der lå også et par i Han (måske Lund-fuglene) – men de kunne ikke findes ved Tagholmene, selvom jeg kiggede som en sindssyg… En Lille Lappedykker blev fundet et så usædvanligt sted som i Halds Hul. For ændernes vedkommende kan nævnes, at vi startede med at kortlægge Gråand og Taffeland i denne pentade, men kun på øst, for vestmanden glemte desværre kortene – skyld og skam! Ellers var tallene dalende for Krikand (3049) og Pibeand (1060), Spidsand er næsten væk (dog 18 på Bygholmengen), lidt Atling– og Knarænder ses, mens Skeand udviser en voldsom stigning til 84 – langt flest i de Østlige, med bl.a. 22 Kogleaks og 39 Bygholmengen. Dykanden Bjergand huserer rundtomkring på en del lokaliteter, men kun 1-3 hvert sted, dog 5 i Østerild – ialt blev det til 13 eks. De øvrige dykænder gider jeg ikke komme ind på!
For gæssene så det således ud: Kortnæbbet Gås 1025, flest ved Østerild (Hovsør Indtørring), en flok på 640 som også indeholdt de 7 Snegæs. Alle 190 Sædgæs gik ved Arup, de 150 meget fint tæt på i Sydøsthjørnet, hvor [H34] kunne aflæses sammen med sin ”Black Beauty”, desuden [H27] plus to ikke-aflæsbare halsbånd – de gik i par og så er det sandsynligvis [H02] og [H17]. De resterende 40 Sædgæs gik ved Købmandsvigen, et ret usædvanligt sted for arten. Udover Snegæssene var der indslag af andre mere fåtallige gåsearter, 2 Bramgæs Arup, 3 Blisgæs Bygholm og 4 Arup, og endelig en Mørkbuget Knortegås i Sydøsthjørnet.
Der blev hørt 2 ”trillende” Rørhøns i Vestvejlerne – den kendte ved Maskinhuset og en ny i ”Røvhullet”, Østerild. Vadefugletiden er snart rigtigt over os, bl.a. taltes 3750 Hjejler (hidtil største tal), mens Ryle– og Brushønetallene var noget lavere end for to totaler siden, henholdsvis 314 og 553. Der var heller ikke nær så mange Store Regnspover som for en uge siden. Til gengæld var der ingen mangel på Klyder, hvor der bl.a. var imponerende 243 på Bygholmengen, og et ialt-tal på 379. For Sortkliren en stigning på 100% – til 2 (to!).
I afdelingen for spurvefugle kan bl.a. nævnes 3 Gransangere (1 Tømmerby, 1 Læsvig, 1 Glombak), 1 Ringdrossel på Skårup, Landsvale nr. 2 (ved Krap), og Savisangeren summede løs på fuld smæk i Han. Sjaggerne er endnu ikke kommet massivt, største tal idag var 200 ved Glombak. En flok Bjergirisker på 250 ved Lund var eneste større flok af dén art idag. Endelig skal nævnes en Skægmejse i Han og en Sortkrage ved Lund.
Også insekterne (og dermed bl.a. sommerfuglene) vælter selvfølgelig op nu med varmen, bl.a. sås for første gang mere end én nældens takvinge (5 på Tømmerby Kirkes kirkegård), og på Bulbjerg sås den første admiral.
Og så har jeg gemt det bedste til sidst – også en obs. fra kategorien ’andre dyr’: i skumringen svømmede 2 ODDERE gennem Hættemågekolonien i Han Vejle, og igen var det Terje der var den heldige iagttager – han er bare SNYDEHELDIG!
Forfatter adminUdgivet 12. april 1991 12. september 2016 Kategorier Bulbjerg/Lild-området, Vejlernes feltstationTags admiral, almindelig ryle, arup vejle, atlingand, bjergand, bjergirisk, blå kærhøg, blisgås, bramgås, brushøne, bygholmengen, dagsommerfugle, dværgfalk, dykænder, fiskeørn, fjeldvåge, glombak, gråand, gransanger, grønbenet rørhøne, han vejle, hjejle, hovsør indtørring, klyde, knarand, kogleakssøen, kortnæbbet gås, krikand, landsvale, læsvig, lille lappedykker, løvsanger, lund fjord, mallemuk, mørkbuget knortegås, musvåge, nældens takvinge, odder, østerild fjord, pattedyr, pibeand, ringdrossel, savisanger, sædgås, sjagger, skægmejse, skeand, snegås, sort glente, sorthalset lappedykker, sortklire, sortkrage, spidsand, splitterne, spurvehøg, stor regnspove, svaleklire, svømmeænder, taffeland, tårnfalk, tømmerby fjord, vadefugle, vestlige vejler, ynglefugletælling
Fra feltstationens dagbog – 4. april 1991
TOTAL med manne fowl!
Bemandingen var Terje på øst, JP på vest – tidligt op og af sted, før kl. 7 – og så var man hjemme igen sidst på eftermiddagen, efter mere end 10 timers intens fuglekig… Så er man lidt mør – det må være alderen(!)…
Vesttallene blev iøvrigt suppleret af Frimer & Inge Marie, som hen på eftermiddagen var en tur omkring de fleste af lokaliteterne. Dette ekstra-check viser, at man langt fra får det hele med på sådan en total, selv i godt vejr – bl.a. havde de 1500 Hjejler og 250 Alm. Ryler i Hovsør Indtørring og 180 Storspover og 15 Knortegæs på Hovsør Røn, som jeg overhovedet ikke havde registreret! Og det selvom hele totalen gennemførtes i fint optællingsvejr – så fuglene må flytte en del omkring, især selvfølgelig om morgenen og aftenen… Desuden så de 2 Dværgfalke, som jeg heller ikke havde set – den ene jagende ved Bruuns hul og årsag til panik blandt 200 Brushøns og andre fugle – dén var der nok også da jeg var der, for der var netop et virvar af fugle i luften dengang, men jeg kunne ikke finde den skyldige rovfugl. Den anden jagede 20.000 Stære ved Klaringerne til aften – tja, jeg havde registreret 200 Stære ved Tømmerby, så…
Ellers fik vi af sjove ting set endnu en ringmærket Skægmejse, tæt ved ringmærkningsområdet i Han (! – vi må vist hellere få nogle net op her i foråret allerede!), en Grønspætte på strejf ved Arupskrænten (underholdt hele tiden mens jeg sad der, gjaldede højt fra det forblæste granhegn!) og såmænd igen en Traneobs., idag af en fugl som fløj over Hannæs til aften; Terje nåede lige at fare ind og hente mig, så vi begge to fik dén art på årslisten. Vandrefalk blev idag kun set i Kogleaks (den gamle fugl), men jeg tror også der var én i de Vestlige Vejler, for der var meget panik i fuglene derovre…
Og for en gangs skyld vil jeg slutte en total-dagbog med de mere tællemæssige ting: der er endelig ved at komme Rørhøge, ialt 9 fandt vi. Også Skeanden er en art i fremgang for tiden, med idag 39 fugle (28 på Bygholmengen). Andre ænder: Knarand 10 (Kogleaks og Bygholm), Atlingand 3 (2 Mommer, 1 Kogleaks), Krikand 4032 (halvdelen Bygholmengen, en fjerdedel Vesløs/Arup), Pibeand 1703 (samme fordeling som Krik-). Gæssene sås med 240 Sæd– og 921 Kortnæbbede – ikke imponerende. Til gengæld er der kommet rigtigt mange vadefugle: Hjejle 3307, Stor Regnspove 565, Brushøne 744 og Alm. Ryle 648 – nogle af de største tal fra de enkelte delområder er nævnt ovenfor. Rødbenene er så småt ved at rykke ind rundtomkring, og de første spillende registreredes idag. Øvrige yngleindicier: Hættemåge-, Vibe– og Stor Kobbersneppe-parring, klækkede æg under Fiskehejrekolonien Læsvig – men ingen Grågåspullinger endnu…
Forfatter adminUdgivet 4. april 1991 12. september 2016 Kategorier Vejlernes feltstationTags almindelig ryle, arup vejle, atlingand, brushøne, bygholmengen, dværgfalk, fiskehejre, grønspætte, han vejle, hannæs, hættemåge, hjejle, hovsør indtørring, hovsør røn, knarand, knortegås, kogleakssøen, kortnæbbet gås, krikand, læsvig, østerild fjord, pibeand, ringmærkning, rødben, rørhøg, sædgås, skægmejse, skeand, stær, stor kobbersneppe, stor regnspove, tømmerby fjord, trane, vandrefalk, vestlige vejler, vibe
grågås guldsmede vandrefalk gråand arup vejle pibeand kogleakssøen vadefugle krikand han vejle rørdrum tømmerby lund fjord lønnerup fjord pattedyr vibe tømmerby fjord bygholmengen trane dobbeltbekkasin kortnæbbet gås østerild fjord spidsand ringmærkning sædgås vandnymfer hjejle skestork almindelig ryle svømmeænder